KLASA: 034-06/24-01/6

URBROJ: 711-02-01/02-2024-2

Zagreb, 02. veljače 2024.

 **KARLA KNEŽEVIĆ**

 **gradska vijećnica Grada Crikvenice**

**Predmet: očitovanje na zahtjev Karle Knežević,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 22. siječnja 2024. g. pod KLASA: 034-06/24-01/6 zaprimilo je zahtjev za očitovanjem koji je podnijela gradska vijećnica Grada Crikvenice.

U podnesenom zahtjevu podnositeljica navodi da je nakon provedenog javnog natječaja, temeljem Odluke o odabiru od 18. siječnja 2024.g. izabrana za zamjenicu direktora za operativne poslove u komunalnom trgovačkom društvu EKO-MURVICA d.o.o., čiji je osnivač Grad Crikvenica kao i Općina Vinodolska Općina. Podnositeljica postavlja upit može li istodobno obnašati funkciju vijećnice i zamjenice direktorice budući da su na dnevnom redu sjednica Gradskog vijeća često i točke koje se odnose na poslovanje navedenog trgovačkog društva. Podnositeljica u svojem upitu navodi i niz poslova koje obavlja zamjenik direktora, a koji se odnose na rukovođenje Odjelima, organiziranje poslovanja društva, odgovornost za kontrolu poslovnih procesa i dr.

Zahtjev u ovom predmetu odnosi se na tumačenje odredbe Zakona o sprječavanju sukoba interesa („Narodne novine“, broj 143/21., dalje u tekstu ZSSI), stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 39. sjednici održanoj 02. veljače 2024.g., podnositeljici daje očitovanje, kako slijedi.

Povjerenstvo ističe kako se, sukladno čl. 3. stavku 1. podstavku 40. ZSSI-a propisano da su obveznici ZSSI-a predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave.

Povjerenstvo ističe kako zamjenici direktora trgovačkih društava u vlasništvu jedinica lokalne samouprave koji nemaju ovlast člana uprave trgovačkog društva nisu obveznici ZSSI-a te se stoga odredbe navedenog Zakona na iste ne primjenjuju.

Isto tako, članovi predstavničkih tijela jedinica lokalne samouprave također nisu obveznici ZSSI-a te se na iste odnose samo odredbe čl. 4. navedenog Zakona kojima je propisano da su predstavnička tijela jedinica lokalne i područne (regionalne) samouprave dužna donijeti kodeks ponašanja koji se odnosi na članove predstavničkih tijela i sadrži odredbe o sprječavanju sukoba interesa, načinu praćenja primjene kodeksa kao i o tijelu koje odlučuje u drugom stupnju o odlukama predstavničkog tijela o povredama kodeksa koji su u njegovoj nadležnosti. Stavkom 2. istoga članka propisano je da ispunjenje te obveze prati tijelo državne uprave nadležno za koordinaciju mjera za sprječavanje korupcije.

Slijedom navedenog, Povjerenstvo ističe kako bi pitanje eventualnog sukoba interesa i samog postupanja podnositeljice kao i svih drugih članova predstavničkih tijela trebalo biti uređeno Kodeksom koji je dužno donijeti samo predstavničko tijelo odnosno u konkretnom slučaju Gradsko vijeće Grada Crikvenice.

 PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana